Groot lening vir Eskom van Brics-bank vir MedupiKundapur Vaman Kamath, president van die Nuwe Ontwikkelingsbank (Foto verskaf/ANA) Die Nuwe Ontwikkelingsbank (NDB) sal ŉ projeklening van US$480 miljoen (ongeveer R6,8 miljard) aan Eskom verskaf vir ŉ omgewingsbeskermingsprojek vir die Medupi-kragaanleg, het die nasionale tesourie Dinsdag gesê. Pravin Gordhan, minister van openbare ondernemings, het onlangs gesê die Medupi- en Kusile-steenkoolaanlegte is “swak ontwerp en swak gebou”. Albei kragstasies sou ongeveer 9 600 MW tot die kragnetwerk byvoeg en in 2015 ten volle in werking wees. Die geprojekteerde koste het meer as verdubbel tot R292,5 miljard. Die tesourie het in ŉ verklaring gesê dié lening van die NDB is in lyn met die bank se fokus om skoon energie in Suid-Afrika te ondersteun. Die besluit is geneem by die vierde jaarlikse vergadering van die NDB wat van Sondag tot Dinsdag in Kaapstad plaasvind. Drie van die vyf nuwe projekte wat vir finansiering goedgekeur is, is Suid-Afrikaanse projekte. Die vyf projekte bring die NDB se projekportefeulje op meer as US$2,9 miljard te staan. Die Brics-lande – Brasilië, Rusland, Indië, China en Suid-Afrika – het in Julie 2014 ooreengekom om die Nuwe Ontwikkelingsbank (NDB), wat algemeen as die Brics-bank bekendstaan, tot stand te bring. Die drie nuwe projekte wat deur die raad van die NDB goedgekeur is, is vir Eskom, die staatsbeheerde Nywerheidsontwikkelingskorporasie (IDC) en die Trans-Caledon-Tonnelowerheid (TCTA). Die drie Suid-Afrikaanse projekte is afsonderlik van die leningsooreenkomste wat die NDB Maandag met Eskom en die Ontwikkelingsbank van Suider-Afrika (DBSA) onderteken het. Die NDB en Eskom het Maandag ŉ leningsooreenkoms van US$180 miljoen onderteken om 670 MW se hernubare energieprojekte by die nasionale kragnetwerk in te skakel. Onder die ooreenkoms sal die bank ŉ lening met ŉ soewereine waarborg aan Eskom verskaf vir die hernubare energie en -oordragprojek. Die ooreenkoms van US$300 miljoen wat die NDB en die DBSA onderteken het, het ten doel om kweekhuisgasuitlatings te verminder en ŉ ontwikkelingsprojek vir die energiesektor. Die NDB sal ook ŉ projeklening van R3,2 miljard (US$224 miljoen) verskaf aan die TCTA vir die implementering van Fase II van die Lesotho Hoogland-waterprojek en om die konstruksie van wateroordraginfrastruktuur te finansier. Die tesourie het gesê die vergadering het ook ŉ ooreenkoms in beginsel aanvaar om die lidmaatskap van die NDB uit te brei. “Onderhandelings in dié verband duur voort en ŉ aankondiging sal na verwagting teen die einde van die jaar gemaak word.”